Kuffa, Štefan, poslanec NR SR (2012-08-08):
Ďakujem. Môžem hovoriť, kolegovia? (Hlasy z pléna.) Hovorím k veci. No ak vás to nezaujíma, niektorých, môžete odísť, ale je to k veci. Súvisí to so zákonom o sociálnom poistení. A tá sociálna sieť naozaj súvisí aj so zdravotníctvom. Súvisí to. Často máme tu skupiny ľudí, ktorí sa ocitajú kdesi na okraji spoločnosti, a naozaj táto spoločnosť nejaví záujem o týchto ľudí. Mechanizmus automatickej úpravy dôchodkového veku v závislosti od dynamiky vývoja priemernej strednej dĺžky života od 1. januára 2017 spoločne pre mužov a pre ženy, to je snáď tým znamenitým dedičstvom, ktoré predkladáte? Vláda istôt by mohla pre ženy navrhnúť iný, spravodlivejší mechanizmus. Dovolím si to povedať, ak ste vládou istôt, skúste sa zamyslieť nad touto skupinou v dôchodkovom systéme. Materstvo, dovolím si povedať, z dlhodobého hľadiska nieže je málo doceňované, ale materstvo je zaznávané. Matka starajúca sa o deti, veď to je tá najlepšia investícia, to je ten najlepší dôchodok, ktorého sa môžeš dožiť. Nie či je to ten prvý alebo druhý pilier, teraz sa budeme pretláčať, ktorý je ten lepší. Ale najlepšou investíciou je naozaj výchova a vzdelanie našich vlastných detí. Matky veľakrát naozaj sú tu zaznávané a toto materstvo nie je doceňované. Spomínané to tu bolo, zodpovedný hospodár je ten, ktorý vie viac šetriť a menej míňať. Skúsme sa naozaj pozrieť, ako to u nás vyzerá, v našej krajine. Stúpajúca nezamestnanosť s negatívnym dopadom na manželstvá a rodiny, korupcia, zlodejina, nespravodlivosť, veľmi nízka vymožiteľnosť práva, ponižovanie, osočovanie, utŕhanie na cti, urážky a agresia, gemblerstvo, alkoholizmus, drogy, to všetko ničiace mnohých ľudí a mnohé rodiny. Vysoký rozpad manželstiev, sexuálna voľnosť a agresia zo strany médií, na dôchodku arcibiskup na titulnej strane vedľa polonahej ženy, neúcta, arogancia k starším ľuďom, rozpad medziľudských vzťahov, strata citu pre spravodlivosť, strata citu pre pokoj a dobro, zaznávaná a vysmievaná rodina, zaznávané a vysmievané tradičné manželstvo, posmech, priam rehot z morálnych hodnôt a tradícií, šikanujúca byrokracia, vysoké daňové zaťaženie, tlak, neraz až agresivita voči rodine, vytvárať dojem a priam hystericky nadradzovať iné skupiny ľudí vysoko nad základné ľudské práva, slobodu prejavu, slobodu svedomia. Aká je skutočná životná úroveň tejto krajiny? Najväčším paradoxom možno pri tejto dlhodobej diskusii, ktorá sa tu vedie, tak mám taký pocit, ako by aj jedna, aj druhá strana bojovala za spravodlivú vec. Počas tieto dni, ja som vás pozorne počúval, kolegovia, kde je teda v skutočnosti tá pravda? Čo je to dobro? Čo je to to znamenité dedičstvo? Kto tu ukazuje silu svojho ramena? Skúsme sa nad týmito slovami zamyslieť. Pán minister nabral odvahu vo svojom vystúpení, pozorne som ho počúval, nereagoval som faktickou poznámkou, ale na záver dovolím si reagovať aj na pána ministra. Bola to veľmi pekná reč, aj plamenistá, malo to náboj emócií. A spomínal ten kríž, ktorý je ochotný niesť na svojich pleciach a je ochotný ho vyniesť na Golgotu. Pán minister, máte tú silu? Máte tú silu vyniesť tento kríž na túto Golgotu? Viete, kríž na Golgotu sa len nevynáša, ale na Golgote sa zomiera. Ďakujem za pozornosť. (Hlasy z pléna.) Áno, ale trvalo to ešte dva dni, aby bolo potom aj to víťazstvo. Áno, ďakujem.